4. การประกอบธุรกิจของแต่ละสายผลิตภัณฑ์

4.1 ธุรกิจถือลิขสิทธิ์และจัดจำหน่ายภาพยนตร์

บริษัทฯ ดำเนินธุรกิจถือลิขสิทธิ์ และจำหน่ายสินค้าเพื่อความบันเทิงภายในบ้านภายใต้ตราสินค้า
”แมงป่อง” รวมถึงเป็นผู้จัดจำหน่ายสินค้าลิขสิทธิ์ภายใต้ตราสินค้าของคู่ค้ารายอื่นๆ
ซึ่งรายได้จากการดำเนินธุรกิจดังกล่าว ในปี 2551 และ ปี 2550 เท่ากับ 609 ล้านบาท และ
659 ล้านบาท หรือ คิดเป็นสัดส่วนร้อยละ 91.20 และ 92.67 ของรายได้รวม ตามลำดับ

4.1.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์ภาพยนตร์เพื่อนำมาผลิต
และจัดจำหน่ายภาพยนตร์ในรูปแบบแผ่นดีวีดี วีซีดี รวมถึงสินค้าเพื่อความบันเทิงในรูปวีซีดี ดีวีดี ซีดี
ภายใต้ตราสินค้าของคู่ค้ารายอื่นๆ

ในช่วงที่ผ่านมา บริษัทฯ มีสัดส่วนรายได้จากการขายสินค้าลิขสิทธิ์ของบริษัทฯ
และสินค้าลิขสิทธิ์ภายใต้ตราสินค้าของ คู่ค้ารายอื่นๆ ดังนี้

  มูลค่า (ล้านบาท)

4.1.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จัดจำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์
เนื่องจากลิขสิทธิ์ภาพยนตร์ที่เป็นที่ต้องการของตลาดมีอยู่เป็นจำนวนจำกัด
แต่ด้วยประสบการณ์ในธุรกิจทำให้บริษัทฯ
สามารถจัดซื้อและจัดทำลิขสิทธิ์ที่เป็นที่ต้องการของตลาดและสามารถนำลิขสิทธิ์ที่มีอยู่มาผลิตในรูปสื่อต่างๆ
คือ ดีวีดี และวีซีดี ได้อย่างมีประสิทธิภาพ

การจัดซื้อลิขสิทธิ์

- บริษัทฯ ได้ลดการจัดซื้อลิขสิทธิ์ภาพยนตร์ลง เนื่องจากมีปัญหาการละเมิดลิขสิทธิ์สูง
โดยลิขสิทธิ์ที่ซื้อจะเลือกเฉพาะภาพยนตร์ที่จะจำหน่ายได้นาน เป็นที่ต้องการของลูกค้า
ถูกละเมิดลิขสิทธิ์น้อย และสามารถซื้อในราคาที่สมเหตุสมผล นอกจากนี้บริษัทฯ
สามารถดูแนวโน้มตลาดและสั่งซื้อตามความเหมาะสมได้ เป็นการลดความเสี่ยงลงได้ระดับหนึ่ง
และไม่มีการผูกมัด โดยในปีที่ผ่านมาบริษัทฯ ได้ให้ความสำคัญกับการขยายตัวเข้าสู่หมวด
Edutainment อย่างต่อเนื่องจากปลายปี 2550 ด้วยการเป็นผู้ถือลิขสิทธิ์ผลิต จัดจำหน่ายขายขาด
และให้เช่า Content ในหมวดสาระความรู้จากบริษัทผู้ผลิตชั้นนำระดับโลกถึง 9 แบรนด์ อาทิ
BBC, National Geographic, Discovery Channel ในรูปแบบ Edutainment Software
แต่เพียงผู้เดียวในประเทศไทย และปรับ Shop แมงป่องทุกสาขาในภาพลักษณ์ใหม่ภายใต้แนวคิด
Edutainment Hub

1.1.2 ขั้นตอนการผลิตสินค้า เมื่อบริษัทฯ ได้ลิขสิทธิ์ภาพยนตร์แล้ว
จะนำมากำหนดจำนวนการผลิตในรูปแบบต่าง ๆ ซึ่งได้แก่ ดีวีดี และ วีซีดี โดยบริษัทฯ
มีนโยบายในการจ้างผู้ผลิตภายนอก
เพื่อลดความเสี่ยงในการลงทุนในเรื่องเทคโนโลยีของอุปกรณ์และการว่าจ้างบุคลากร
ซึ่งปัจจุบันบริษัทฯ มีพันธมิตรทางการค้าที่เป็นผู้ผลิตวีซีดี และดีวีดี ให้แก่บริษัทฯ ที่สำคัญ 5-6 แห่ง
ซึ่งบริษัทฯ
มีการตรวจสอบประวัติและความน่าเชื่อถือของผู้ผลิตแต่ละรายล่วงหน้าเพื่อการผลิตสินค้าที่มีคุณภาพสูงและป้องกันการลักลอบการละเมิดลิขสิทธิ์ของบริษัทฯ

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

เพื่อให้ Shop แมงป่อง มีสินค้าที่มีความหลากหลาย
สามารถตอบสนองความต้องการของลูกค้าได้อย่างครบถ้วน บริษัทฯ
จึงมีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นภาพยนตร์ในรูปแบบบลู-เรย์
ดิสก์ ดีวีดี วีซีดี และเพลงในรูปแบบ ซีดี จากผู้ผลิต ผู้จัดจำหน่าย และตัวแทนจัดจำหน่ายสินค้า
ทั้งนี้ที่ผ่านมาบริษัทฯ เป็นตัวแทนจำหน่ายสินค้าประเภทภาพยนตร์ให้กับ PMEG, Catalyst, Happy
Home เป็นต้น และเป็นตัวแทนจำหน่ายสินค้าประเภทเพลงให้กับ SONY-BMG, Warner Music,
GMM, RS เป็นต้น

นอกจากนี้ จากการที่บริษัทฯ ขยายตัวเข้าสู่หมวด Edutainment ซึ่งถือว่าเป็นการสร้างสรรค์สังคม
และยังเป็นตลาดใหม่ที่มียังมีโอกาสในการเติบโตได้ เนื่องจากเป็นกลุ่มลูกค้าที่มีการศึกษา
รักในการแสวงหาความรู้ มีกำลังซื้อ นิยมซื้อสินค้าที่มีคุณภาพ ซึ่งบริษัทฯ
ประสบความสำเร็จเป็นอย่างดี จนสามารถเป็นผู้นำในตลาด Edutainment Software
ได้ภายในระยะเวลาเพียง 1 ปี และการปรับเข้าสู่หมวดดังกล่าวนี้เอง
ยังเป็นการนำร่องสู่การจำหน่ายสินค้าประเภทอื่นในหมวดเดียวกัน ซึ่งได้แก่ หนังสือ และแมกกาซีน
นอกจากนี้ จากการที่จำนวน Content ในกลุ่ม Entertainment โดยรวมมีจำนวนลดน้อยลง
ดังนั้น ในช่วงไตมาสที่ 4/2551 บริษัทฯ จึงได้ทยอยปรับพื้นที่ Shop
แมงป่องบางสาขาให้เป็นส่วนของ “แมงป่องบุ๊คส์” เพื่อจำหน่ายหนังสือ นิตยสาร พ็อกเกตบุคส์
เพื่อเพิ่มความหลากหลายในตัวสินค้า และเป็นการสร้างลูกค้ากลุ่มใหม่ โดยได้ดำเนินการแล้วที่
สาขา Mega Store บริเวณสำนักงานใหญ่ของบริษัทฯ และที่สาขาเมเจอร์ ปิ่นเกล้า และสาขาอื่นๆ
อีกในอนาคตอันใกล้ โดยบริษัทฯ เป็นตัวแทนจำหน่ายหนังสือให้แก่สำนักพิมพ์และผู้จัดจำหน่ายต่างๆ
กว่า 50 ราย อาทิ ซีเอ็ด อมรินทร์พริ้นติ้ง แจ่มใส วิบูลย์กิจ เป็นต้น

การบริหารลิขสิทธิ์และสินค้าคงคลัง 

บริษัทฯ มีนโยบายในการบริหารลิขสิทธิ์โดยมุ่งเน้นการจัดซื้อลิขสิทธิ์ที่มีคุณภาพ
และเป็นที่นิยมของลูกค้า และคัดเลือกลิขสิทธิ์ที่บริษัทฯ ถืออยู่เพื่อผลิตสินค้าในรูปแบบต่างๆ
ให้ตรงกับความต้องการของลูกค้าอย่างเหมาะสม โดยตรวจสอบความนิยมของลิขสิทธิ์
และแนวโน้มความต้องการสินค้าก่อนการผลิต นอกจากนี้บริษัทฯ ยังมีนโยบายการบริหารสินค้าคงคลัง
โดยการตรวจสอบยอดขายสินค้า
โดยแต่ละสาขาจะส่งข้อมูลการขายสินค้าให้สำนักงานใหญ่ทุกสิ้นวันทำการ เพื่อให้บริษัทฯ
มีข้อมูลในการบริหารสินค้าคงคลังอย่างมีประสิทธิภาพ

4.1.3 การตลาดและสภาวะการแข่งขัน

  1) การตลาด

  1.1 กลยุทธ์การตลาด

-   กลยุทธ์ช่องทางการจัดจำหน่าย

บริษัทฯ มีช่องทางการจำหน่ายเป็นของตนเองในนาม Shop แมงป่อง (Retail Outlets)
ซึ่งกระจายอยู่ครอบคลุม ทั่วประเทศโดยตั้งอยู่ในเขตศูนย์การค้า ช๊อปปิ้งพลาซ่า ย่านธุรกิจ
แหล่งชุมชนที่อยู่อาศัย ทั้งนี้บริษัทฯมีนโยบายขยายสาขาและ จุดขายอย่างต่อเนื่อง
เพื่อให้เป็นร้านสะดวกซื้อสำหรับสิ่งบันเทิงภายในบ้าน สามารถเข้าถึงลูกค้าโดยตรง
ซึ่งจะทำให้บริษัทฯสามารถวางกลยุทธ์ทางการตลาดเพื่อตอบสนองความต้องการลูกค้าได้อย่างถูกต้องและรวดเร็ว
รวมถึงเป็นการขยายฐานลูกค้า และสร้างตราสินค้า “แมงป่อง” ให้ลูกค้าเกิดความภักดี
สำหรับการขายสินค้าผ่านผู้จัดจำหน่ายและตัวแทนจำหน่าย (Wholesale) นั้น บริษัทฯ
ใช้กลยุทธ์การขายสินค้าที่มีคุณภาพ มีความหลากหลาย
การสร้างความโดดเด่นให้แก่สินค้าทั้งในด้านบรรจุภัณฑ์ (Packaging) สเปเชี่ยลฟีเจอร์
และการโฆษณาประชาสัมพันธ์สินค้าอย่างต่อเนื่อง
ทำให้ผู้จัดจำหน่ายและตัวแทนจำหน่ายสามารถขายสินค้าได้ง่ายและรวดเร็วขึ้น

  จำนวนสาขาและจุดขายของบริษัทฯในช่วง 3 ปีที่ผ่านมา

  ---------------------- --------------- --------------- -----------------
                         2551            2550            2549

  จำนวนสาขาและจุดขาย      236             214             251
  ---------------------- --------------- --------------- -----------------

-   กลยุทธ์การผลิตสินค้าที่มีคุณภาพ

เนื่องจากปัจจัยสำคัญในการเลือกซื้อสินค้าเพื่อความบันเทิงนั้นคือคุณภาพสินค้า ดังนั้นบริษัทฯ
จึงมีการคัดเลือกลิขสิทธิ์ภาพยนตร์ที่มีคุณภาพและได้รับความนิยม
เลือกใช้ระบบและเทคโนโลยีการผลิตของบริษัทรับจ้างผลิตสินค้าที่มีความทันสมัย
เพื่อให้ได้สินค้าที่มีคุณภาพสูง ระบบภาพ สี เสียงคมชัด เหนือกว่าผู้ผลิตรายอื่นๆ

-   กลยุทธ์การสร้างความแตกต่าง

บริษัทฯ มีการสร้างความแตกต่างให้กับสินค้าโดยใช้บรรจุภัณฑ์ (Packaging) ที่มีความโดดเด่น,
การให้บริการหลังการขาย โดยรับประกันคุณภาพสินค้า (Warranty)
และการสร้างนวัตกรรมใหม่ๆในตัวสินค้า เช่น
รูปแบบวีซีดีที่มีคุณสมบัติใกล้เคียงกับดีวีดีที่สามารถเลือกเมนูที่เคลื่อนไหวในซีนต่าง ๆ ได้
(Interactive Menu Highlight) หรือระบบเสียง Dolby Prologic II
รูปแบบดีวีดีที่มีการพัฒนาเป็นดีวีดี 9 ที่มีภาพและเสียงตามที่ปรากฏเช่นเดียวกับในโรงภาพยนตร์
(Anamorphic Widescreen)

-   กลยุทธ์ในด้านความหลากหลายของผลิตภัณฑ์

บริษัทฯ ได้จัดหาลิขสิทธิ์จากผู้ผลิตทั้งในประเทศและต่างประเทศเป็นจำนวนมาก
เพื่อให้สินค้าของบริษัทฯ มีความหลากหลายสูง และเป็นทางเลือกให้กับลูกค้าของบริษัทฯ
ทั้งในด้านรูปแบบผลิตภัณฑ์ที่มีทั้งดีวีดี วีซีดี และในด้านประเภทสินค้าที่มีทั้งภาพยนตร์ไทย
ภาพยนตร์ฮอลลีวู๊ด ภาพยนตร์ฮ่องกง ญี่ปุ่น เกาหลี และไต้หวัน เป็นต้น นอกจากนี้บริษัทฯ
ยังมีสินค้าบันเทิงประเภทคอนเสิร์ต สารคดี การ์ตูน และโชว์ต่างๆ
รวมถึงการขยายตัวสู่สินค้าประเภทหนังสือ นิตยสาร พ็อคเก็ตบุ๊คส์
เพื่อสร้างความหลากหลายในสินค้า และตอบสนองความต้องการของลูกค้าทุกเพศ และทุกวัย

-   กลยุทธ์การกำหนดราคา

บริษัทฯ มีนโยบายในการกำหนดราคาสินค้าให้สามารถแข่งขันได้
และให้ผลตอบแทนที่เหมาะสมแก่บริษัทฯ

-   กลยุทธ์ในการโฆษณาและประชาสัมพันธ์

  สามารถแบ่งได้เป็น 2 ระดับคือ

- การโฆษณาและประชาสัมพันธ์บริษัทฯ มีการโฆษณาในรูปแบบการตกแต่งหน้าร้าน (Display),
การจัดวางสินค้า, Point of Purchase (POP) ซึ่งการที่บริษัทฯ
มีความได้เปรียบในด้านการมีสาขาและจุดขายจำนวนมากถือเป็นการโฆษณาและสร้างตราสินค้า
ให้ผู้บริโภคจดจำตราสินค้า “แมงป่อง” ของบริษัทฯ นอกจากนี้บริษัทฯ
ยังมีการโฆษณาและประชาสัมพันธ์ผ่านสื่อวิทยุ โทรทัศน์ และสิ่งพิมพ์ รวมถึงการจัดกิจกรรมต่างๆ
อย่างต่อเนื่อง

- การโฆษณาและประชาสัมพันธ์สินค้าของบริษัทฯ
บริษัทฯได้จัดงบประมาณในการโฆษณาและประชาสัมพันธ์ภาพยนตร์แต่ละเรื่องของบริษัทฯ
ในรูปของการตกแต่งหน้าร้าน (Display) การส่งข่าวประชาสัมพันธ์ในหนังสือพิมพ์
การโฆษณาในนิตยสารเพื่อประชาสัมพันธ์ผลิตภัณฑ์ใหม่ของบริษัทฯ

-   กลยุทธ์การปรับเปลี่ยนรูปแบบสินค้าในร้านให้ตรงกับความต้องการของลูกค้า

บริษัทฯ มีการปรับเปลี่ยนรูปแบบสินค้าตามสมัยนิยมและเทคโนโลยีที่เปลี่ยนแปลงไปจากวีดีโอ มาเป็น
วีซีดี และเป็น ดีวีดี และล่าสุดในรูปแบบ บลู-เรย์ ดิสก์ ซึ่งเป็นสินค้าที่มีคุณภาพมากยิ่งขึ้น
นอกจากนั้นบริษัทฯ จะมีการปรับเปลี่ยนสัดส่วนสินค้าเหล่านี้ตามความเหมาะสมกับสถานที่ตั้งของร้าน
โดยพิจารณาจากประสบการณ์และข้อมูลของผู้เข้ามาใช้บริการในแต่ละแห่งเป็นหลัก
เพื่อให้สามารถจัดวางสินค้าให้ตรงกับความต้องการของลูกค้าในแต่ละพื้นที่ให้มากที่สุด

2)  ลักษณะลูกค้าและกลุ่มลูกค้าเป้าหมาย

บริษัทฯ แบ่งกลุ่มลูกค้าเป้าหมายออกเป็น 2 กลุ่มดังนี้

กลุ่มที่ 1 ผู้บริโภคโดยตรง (End User) คือบุคคลทั่วไปที่ซื้อสินค้าจาก Shop แมงป่อง
ลูกค้ากลุ่มนี้นิยมชมภาพยนตร์และฟังเพลงที่บ้านหรือนิยมซื้อผลงานภาพยนตร์และเพลงเพื่อเก็บสะสม
โดยรวมถึงสมาชิกของบริษัทฯ จำนวนกว่า 600,000 ราย ที่มีความจงรักภักดีต่อตราสินค้าสินค้า
“แมงป่อง” (Brand Loyalty)
และมีความเชื่อมั่นในคุณภาพของสินค้าและบริการที่ได้รับจากร้านค้าและสินค้าของบริษัทฯ

กลุ่มที่ 2 ผู้จัดจำหน่าย ตัวแทนจำหน่าย ปัจจุบันบริษัทฯ
มีลูกค้าที่เป็นผู้จัดจำหน่ายและตัวแทนจำหน่ายจำนวนกว่า 40 ราย

3)  การจำหน่ายและช่องทางการจำหน่าย

ปัจจุบันบริษัทฯ มีช่องทางการจำหน่าย 2 ช่องทางดังนี้

1.  สาขาและจุดขายของบริษัทฯ (Outlets) ณ วันที่ 31 ธันวาคม 2551 บริษัทฯ
    มีสาขาและจุดจำหน่ายรวมกันทั้งสิ้นกว่า 236 แห่ง
    โดยสาขาและจุดจำหน่ายเหล่านี้จะมีพนักงานขายของบริษัทฯ (Edutainment Provider)
    เพื่อให้คำแนะนำและอำนวยความสะดวกแก่ลูกค้าในการซื้อสินค้าของบริษัทฯ
    สาขาและจุดขายของบริษัทฯ เน้นตั้งอยู่ในย่านชุมชน และศูนย์การค้าชั้นนำต่างๆ
    เพื่อเข้าถึงกลุ่มลูกค้าเป้าหมายได้อย่างทั่วถึง
    และอำนวยความสะดวกให้ลูกค้าในการซื้อสินค้าของบริษัทฯ
    ซึ่งหากพิจารณาลักษณะและขนาดของ Shop แมงป่อง กว่า 236 แห่งดังกล่าว
    สามารถแบ่งตามทำเลที่ตั้งได้ดังนี้

  --------------------------------- ----------- ------------ --------------
                                    รูปแบบ                    

                                    กทม.        ต่างจังหวัด     รวม

  จำนวนสาขา                         175         61           236
  --------------------------------- ----------- ------------ --------------

ทั้งนี้ บริษัทฯ
มีแผนที่จะขยายช่องทางการจำหน่ายทั้งในรูปแบบสาขาและจุดจำหน่ายโดยใช้เงินลงทุนไม่สูงนัก
มุ่งเน้นการขายสินค้าเพื่อให้ผลตอบแทนคืนทุนเร็ว
รวมถึงปิดสาขาที่ยอดขายต่ำและไม่สามารถสร้างผลกำไร

2.  ผู้จัดจำหน่ายและตัวแทนจำหน่าย (Wholesale) เป็นการขายส่งสินค้า
    ให้กับผู้จัดจำหน่ายและตัวแทนต่างๆ ในกรุงเทพฯและต่างจังหวัด
    ซึ่งผู้จัดจำหน่ายและตัวแทนจำหน่ายดังกล่าวจะกระจายสินค้าของบริษัทฯ ไปยังร้านค้าต่างๆ
    ทั่วประเทศเพื่อจำหน่ายสินค้าของบริษัทฯ ให้กับลูกค้า (End User) ทั่วไป

รายได้และสัดส่วนการจัดจำหน่ายผ่านแต่ละช่องทาง หน่วย: ล้านบาท

  -------------------------- ------ ------ ------- ------ ------- -------
  ช่องทางการจัดจำหน่าย          2551          2550           2549    

                             มูลค่า   %      มูลค่า    %      มูลค่า    %

  สาขาและจุดขาย               516    85%    651     99%    964     90%

  ผู้จัดจำหน่ายและตัวแทนจำหน่าย    94     15%    8       1%     109     10%
  (ขายส่ง)                                                         

  รวม                        610    100%   659     100%   1,073   100%
  -------------------------- ------ ------ ------- ------ ------- -------

4.  

5.  4) สภาวะอุตสาหกรรมและการแข่งขัน

ตลาดจำหน่ายวีซีดีและดีวีดีมีการเติบโตอย่างเด่นชัดตั้งแต่ปี 2544 และเติบโตอย่างต่อเนื่อง
โดยมูลค่าตลาดโฮมเอ็นเตอร์เทน เมนท์ ในปี 2545 มีมูลค่าประมาณ 4,000-5,000 ล้านบาท[1]
ทั้งนี้ นาย พิชัย สมส่งสวัสดิ์ แห่งฝ่ายวิจัยธุรกิจ สายงานบริหารความเสี่ยง บมจ. กรุงไทย
ได้คาดคะเนว่า ธุรกิจโฮมเอ็นเตอร์เทนเมนต์มีมูลค่าตลาดในปี 2551 ประมาณ 5,361 ล้านบาท
ซึ่งเลดลงจากปีก่อนหน้าร้อยละ 1.4 ซึ่งตัวเลขดังกล่าวนับรวมสินค้าที่ละเมิดลิขสิทธิ์
ที่มีสัดส่วนอยู่ประมาณ 32.5% ของตลาดรวมทั้งหมด และคาดว่าจะมีอัตราการขยายตัวต่อเนื่องเป็น
5,454 ล้านบาทในปี 2552 อันเป็นผลมาจาก

-   ราคาของสินค้ามีการปรับตัวลดลง
    จากการที่ผู้ประกอบการหันมาใช้กลยุทธ์ทางด้านราคาเพื่อแก้ปัญหาสินค้าละเมิดลิขสิทธิ์
    ประกอบกับจำนวนผู้ประกอบการธุรกิจนี้มีเพิ่มมากขึ้น
    ส่งผลให้เกิดการแข่งขันในด้านราคาเพื่อให้สามารถแข่งขันกับคู่แข่งได้ ซึ่งการที่ระดับราคาวีซีดี
    และดีวีดีลดลงมาดังกล่าวถือเป็นปัจจัยหลักในการกระตุ้นความต้องการของลูกค้า
    เพราะราคาสินค้าไม่แพง โดยราคาแผ่นวีซีดีมีตั้งแต่ราคา 9-29 บาทไปจนถึงราคาประมาณ
    100-130 กว่าบาท ทั้งนี้ขึ้นอยู่กับประเภทและคุณภาพของภาพยนตร์

-   เครื่องเล่นวีซีดี ดีวีดี และ โทรทัศน์มีราคาลดลง ตลาดเครื่องใช้ไฟฟ้าเครื่องเล่นวีซีดี ดีวีดี
    และโทรทัศน์ ในช่วง 2 ปีที่ผ่านมามีการแข่งขันเพิ่มสูงขึ้น ทั้งจากผู้ผลิตภายในประเทศ
    และต่างประเทศ อาทิ เช่น ญี่ปุ่น เกาหลี และจีน ส่งผลให้ราคาเครื่องเล่นวีซีดี ดีวีดี
    และโทรทัศน์ลดลงหากเทียบกับราคาในอดีตที่สินค้าดังกล่าวเริ่มเข้ามาในตลาด
    โดยเฉพาะเครื่องเล่นวีซีดี ปัจจุบันราคาอยู่ที่ประมาณ 1,000 บาท
    ขณะที่เครื่องเล่นดีวีดีราคาอยู่ที่ประมาณ 1,000-2,000 บาท
    ประกอบกับการแข่งขันของผู้จำหน่ายสินค้าที่ต้องการส่วนแบ่งในตลาดเพิ่มมากขึ้นด้วยการใช้กลยุทธ์ส่งเสริมการขาย
    เช่น การให้สินเชื่อดอกเบี้ยต่ำ การแจกของแถม เป็นต้น
    รวมถึงการเติบโตของการให้สินเชื่อบัตรเครดิตซึ่งถือเป็นปัจจัยส่งเสริมให้ผู้บริโภคมีกำลังซื้อเพิ่มมากขึ้น
    ส่งผลให้ตลาดเครื่องใช้ไฟฟ้าดังกล่าวมีการเติบโต

-   ราคาน้ำมันปรับตัวสูงขึ้น ส่งผลให้ค่าครองขืพสูงขึ้นตาม
    ทำให้ผู้บริโภคหันมาซื้อหรือเช่าวีซีดีหรือดีวีดีมาชมที่บ้านแทน

-   ภาครัฐให้ความสำคัญในการป้องกันและปราบปรามสินค้าละเมิดลิขสิทธิ์อย่างจริงจังและต่อเนื่อง

รูปภาพแสดงยอดขายสะสมของจำนวนเครื่องเล่นวีซีดีและดีวีดีตั้งแต่ปี 2543-2552 (ประมาณการ)
และระดับราคาของเครื่องเล่นวีซีดีและดีวีดี

[]

ยอดขายสะสมนับจากปี 2544 แหล่งที่มา: GFK Marketing Service Thailand
และบริษัทผู้ผลิตเครื่องใช้ไฟฟ้า

ถึงแม้ว่ายอดขายเครื่องเล่นวีซีดีจะมีอัตราการเติบโตลดลงนับตั้งแต่ในปี 2546
อันเป็นผลมาจากผู้บริโภคหันไปนิยมเครื่องเล่นดีวีดีแทนเพราะราคาแพงกว่าเครื่องเล่นวีซีดีเล็กน้อยแต่สามารถเล่นได้ทั้งแผ่นวีซีดีและดีวีดี
และให้ภาพที่คมชัดและเสียงที่สมจริงมากกว่าเครื่องเล่นวีซีดี คาดว่าในปี 2552
ปริมาณเครื่องเล่นวีซีดี และดีวีดีจะเพิ่มขึ้นจำนวน 3.45 ล้านเครื่อง
หรือคิดเป็นอัตราการเติบโตประมาณร้อยละ 20.9

-   โรงภาพยนตร์มีการปรับราคาตั๋วชมภาพยนตร์สูงขึ้น
    จากอดีตที่ราคาตั๋วชมภาพยนตร์ขั้นต่ำอยู่ที่ประมาณ 80-100 บาทต่อที่นั่ง
    ปัจจุบันราคาดังกล่าวมีการปรับตัวเพิ่มขึ้นเป็น 100-160
    บาทต่อที่นั่งทำให้มีผู้บริโภคบางส่วนหันมานิยมซื้อแผ่นภาพยนตร์เพื่อชมภายในบ้านแทน
    เพราะสามารถดูได้หลายคน และราคาแผ่นภาพยนตร์บางเรื่องราคาถูกกว่า
    นอกจากนี้การที่มีจำนวนภาพยนตร์เพิ่มมากขึ้น และการที่จำนวนโรงภาพยนตร์ยังมีจำกัด
    ทำให้การฉายภาพยนตร์แต่ละเรื่องมีระยะเวลาสั้นลง
    ส่งผลให้ผู้บริโภคบางกลุ่มที่มีเวลาจำกัดไม่สามารถชมภาพยนตร์ในโรงภาพยนตร์ได้
    และหันมาซื้อแผ่นภาพยนตร์แทน

-   จำนวนและความหลากหลายของภาพยนตร์
    เนื่องจากตลาดแผ่นวีซีดีและดีวีดีมีขนาดใหญ่มูลค่ากว่า 5,000 ล้านบาทและมีแนวโน้มเติบโต
    ทำให้มีการผลิตภาพยนตร์เพิ่มขึ้นเพื่อจำหน่ายลิขสิทธิ์ให้กับผู้ผลิตและจำหน่ายแผ่นวีซีดีและดีวีดี
    ขณะเดียวกัน ผู้ประกอบธุรกิจแต่ละรายพยายามสร้างความแตกต่างของเนื้อหาภาพยนตร์แผ่น
    โดยจัดหาลิขสิทธิ์ภาพยนตร์ที่มีแนวเรื่องที่หลากหลายมากขึ้นทั้งภาพยนตร์ไทย และต่างประเทศ
    ซึ่งรวมถึง ภาพยนตร์ฮอลลีวู๊ด ฮ่องกง เกาหลี ญี่ปุ่น ไต้หวัน และยุโรป
    ถือเป็นการเพิ่มทางเลือกให้กับผู้บริโภคและตอบสนองความต้องการของลูกค้าได้เพิ่มมากขึ้น

-   ช่องทางการจัดจำหน่ายสินค้าที่มีความหลากหลายและเข้าถึงลูกค้าทุกระดับ
    การที่แผ่นวีซีดีและดีวีดีเริ่มกลายเป็นสินค้า Consumer Product ราคาไม่แพง
    มีความหลากหลาย และหาซื้อง่ายทั้งจากร้านค้าหรือศูนย์เช่าของผู้ประกอบธุรกิจ ซุปเปอร์สโตร์
    Modern Trade อาทิ เช่น เทสโก้-โลตัส, ร้านค้าในสถานีบริการน้ำมัน
    รวมถึงร้านค้าทั่วไปในย่านชุมชนต่าง ๆ ทำให้ผู้บริโภคเกิดความสะดวกในการหาซื้อสินค้า
    เกิดการซื้อสินค้าเป็นประจำ
    และสนับสนุนให้ธุรกิจผลิตและจำหน่ายแผ่นวีซีดีและดีวีดีมีการเติบโต

  สภาวะการแข่งขัน ปัญหา และอุปสรรค

การที่ตลาดแผ่นวีซีดีและดีวีดีมีขนาดใหญ่และมีแนวโน้มการเติบโตอย่างต่อเนื่อง
เนื่องจากสินค้ามีราคาลดลง ผู้บริโภคหาซื้อง่าย
และเป็นสิ่งบันเทิงที่มีราคาถูกเมื่อเปรียบเทียบกับการชมในโรงภาพยนตร์
ทำให้เป็นสินค้าที่ได้รับความนิยมทั้งในเขตกรุงเทพฯและต่างจังหวัด
การเติบโตของธุรกิจดังกล่าวก่อให้เกิดการแข่งขันในธุรกิจผลิตและจำหน่ายแผ่นวีซีดีและดีวีดี
รวมถึงตลาดสินค้าละเมิดลิขสิทธิ์
อย่างไรก็ตามการที่ผู้ประกอบการจะดำรงความสามารถในการแข่งขันในธุรกิจนี้ได้ขึ้นกับปัจจัยดังต่อไปนี้

-   การมีลิขสิทธิ์ภาพยนตร์ ลิขสิทธิ์ถือเป็นวัตถุดิบสำคัญที่มีอยู่อย่างจำกัดในการผลิตแผ่นวีซีดีและดีวีดี
    ปัจจุบันผู้ประกอบการแต่ละรายได้ใช้วิธีการต่าง ๆ
    เพื่อให้ได้มาซึ่งลิขสิทธิ์ที่มีคุณภาพและเป็นที่นิยม ซึ่งรวมถึงการแข่งขันด้านราคา
    ความสามารถในการจำหน่ายสินค้าภายใต้ลิขสิทธิ์ให้ประสบความสำเร็จเพื่อสร้างอำนาจในการต่อรองราคาลิขสิทธิ์
    รวมถึงการดำรงความสัมพันธ์ทางการค้ากับผู้ขาย/ผู้ผลิตลิขสิทธิ์
    และการหันมาเป็นผู้ผลิตภาพยนตร์เพื่อถือครองลิขสิทธิ์เอง

-   ช่องทางการจัดจำหน่าย
    ซึ่งเป็นปัจจัยสำคัญในการกระจายสินค้าเพื่อตอบสนองความต้องการของลูกค้าได้อย่างทั่วถึงและทันเวลา
    โดยเฉพาะผู้ประกอบการที่มีช่องทางการจัดจำหน่ายของตนเอง
    หรือมีความสัมพันธ์ที่ดีกับผู้จัดจำหน่าย ตัวแทนจัดจำหน่าย และร้านค้าหรือธุรกิจที่เป็นคู่ค้า
    การที่ผู้ประกอบการมีช่องทางการจัดจำหน่ายที่สามารถสร้างยอดขายได้อย่างมีประสิทธิภาพและประสิทธิผล
    ถือเป็นปัจจัยสำคัญอีกประการหนึ่งในการประกอบธุรกิจจัดจำหน่ายแผ่นวีซีดีและดีวีดีที่อยู่ในสภาวะการแข่งขันสูง

-   การปราบปรามสินค้าละเมิดลิขสิทธิ์ ตลาดสินค้าละเมิดลิขสิทธิ์
    ถือเป็นคู่แข่งที่สำคัญอย่างหนึ่งของผู้ประกอบการในธุรกิจนี้
    อย่างไรก็ตามการที่ภาครัฐและภาคเอกชนให้ความสำคัญในการปราบปรามสินค้าละเมิดลิขสิทธิ์
    อาทิ เช่น การตรวจจับโรงงานผลิตและผู้จำหน่ายสินค้าละเมิดลิขสิทธิ์
    การลดราคาสินค้าของผู้ประกอบการที่มีลิขสิทธิ์ถูกต้องเพื่อให้ราคาสินค้าไม่มีความแตกต่าง
    การส่งเสริมของภาครัฐและเอกชนในการต่อต้านสินค้าละเมิดลิขสิทธิ์ เป็นต้น

-   คุณภาพของสินค้าและบริการ คุณภาพของสินค้าทั้งในส่วนของลิขสิทธิ์และแผ่นดีวีดีและวีซีดี
    มีส่วนสำคัญที่กำหนดความสำเร็จในการจำหน่ายแผ่นภาพยนตร์นั้นๆ
    การมีลิขสิทธิ์ภาพยนตร์ที่มีคุณภาพทั้งในเนื้อหา ภาพ และเสียง
    ประกอบกับการผลิตแผ่นที่มีคุณภาพมีภาพและเสียงที่คมชัด
    นอกจากจะสร้างยอดขายให้กับสินค้านั้นๆ
    แล้วยังเป็นการสร้างความจงรักภักดีในตราสินค้าของผู้ประกอบการด้วย

สำหรับบริษัทฯ ในฐานะผู้นำในธุรกิจจำหน่ายแผ่นดีวีดี และวีซีดี
ที่มีประสบการณ์ในธุรกิจโฮมเอ็นเตอร์เทนเมนท์กว่า 27 ปี
มีการจัดหาลิขสิทธิ์ภาพยนตร์ทั้งไทยและต่างประเทศ
เพื่อนำมาผลิตเป็นผลิตภัณฑ์ภาพยนตร์ในรูปแบบดีวีดี วีซีดี จัดจำหน่ายใน Shop แมงป่อง
ซึ่งเป็นที่รู้จักและยอมรับของลูกค้าทั่วไปมาตลอด ซึ่งบริษัทฯ
มีนโยบายในการดำรงความสามารถในการแข่งขันดังนี้

1) การมีลิขสิทธิ์ที่มีคุณภาพและมีความหลากหลาย ปัจจุบันบริษัทฯ
มีลิขสิทธิ์ภาพยนตร์จากค่ายผู้ผลิตภาพยนตร์ชั้นนำ การมีประสบการณ์ในธุรกิจ
การมีทีมงานในการจัดหาลิขสิทธิ์
การใช้กลยุทธ์ทางการตลาดและส่งเสริมการขายอย่างมีประสิทธิภาพ ทำให้บริษัทฯ
สามารถจัดหาและจัดการลิขสิทธิ์ที่มีอยู่ให้สามารถสร้างรายได้อย่างต่อเนื่อง

2) การมีช่องทางการจัดจำหน่าย ปัจจุบันบริษัทฯ มีสาขาและจุดขายจำนวนทั้งสิ้นกว่า 236 แห่ง
กระจายอยู่ตามศูนย์การค้า และชุมชนที่สำคัญทั้งในกรุงเทพฯ และต่างจังหวัด
ประกอบกับการจำหน่ายสินค้าผ่านตัวแทนจำหน่ายซึ่งจะจำหน่ายสินค้าของบริษัทฯ ไปยังพื้นที่ต่าง ๆ
ทั่วประเทศ การจำหน่ายผ่านร้านค้าในย่านชุมชนทั่วไป จะทำให้บริษัทฯ
สามารถจำหน่ายสินค้าแก่ผู้บริโภคได้อย่างทั่วถึง

3) การผลิตสินค้าที่มีคุณภาพ การมีลิขสิทธิ์ที่ตรงตามความต้องการของตลาด
ประกอบกับการใช้เทคโนโลยีในการผลิตสินค้าที่มีภาพและเสียงที่คมชัด
ทำให้ผู้บริโภคสามารถไว้วางใจในสินค้าที่ผลิตโดยบริษัทฯ ว่ามีคุณภาพทั้งเนื้อหาและตัวสินค้า
ก่อให้เกิดความจงรักภักดีในตราสินค้าของบริษัทฯ และนำมาซึ่งความมั่นคงของรายได้แก่บริษัทฯ

4.1.4 งานที่ยังไม่ส่งมอบ

- ไม่มี

4.2 การถือครองลิขสิทธิ์ผลิตและจำหน่ายเพลงสากล

4.2.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์เพลงเพื่อนำมาผลิต
และจัดจำหน่ายในรูปแบบแผ่นซีดี ภายใต้ตราสินค้า MAXX MUSIC
รวมถึงสินค้าเพื่อความบันเทิงในรูปแบบ ซีดี ภายใต้ตราสินค้าของคู่ค้ารายอื่นๆ

4.2.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จัดจำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์

บริษัทฯ จัดซื้อลิขสิทธิ์เพลงสากลจากผู้ผลิตชั้นนำในต่างประเทศอย่างต่อเนื่องมานานกว่า 10 ปี
โดยลิขสิทธิ์เพลงดังกล่าวจะมีการต่ออายุสัญญาทุกๆ ปี ปัจจุบันมีลิขสิทธิ์เพลงที่ถือครองอยู่กว่า
10,000 เพลง และในแต่ละปีบริษัทฯ จะซื้อลิขสิทธิ์เพลงประมาณ 250-300 เพลง
เพื่อผลิตเป็นอัลบั้มเพลงภายใต้ โลโก้ MAXX MUSIC

1.2 ขั้นตอนการผลิตสินค้า โดยการจ้างผู้ผลิตที่มีคุณภาพ และเป็นพันธมิตรทางการค้ากับบริษัทฯ
เป็นผู้ผลิตในรูปแบบ ซีดี

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

บริษัทฯ มีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นเพลงในรูปแบบ ซีดี
จากผู้ผลิต ผู้จัดจำหน่าย และตัวแทนจัดจำหน่ายสินค้า ทั้งนี้ที่ผ่านมาบริษัทฯ
เป็นตัวแทนจำหน่ายสินค้าประเภทเพลงให้กับ SONY-BMG, Warner Music, GMM, RS เป็นต้น

4.2.3 การตลาดและสภาวะการแข่งขัน

1) การตลาด

-   คัดเลือกเพลงที่ได้รับความนิยมจากผู้ฟังมาผลิตเป็นอัลบั้มรวมเพลงในรูปแบบ ซีดี

-   เน้นการวางจำหน่ายเพื่อรองรับเทศกาลต่างๆ อย่างต่อเนื่องตลอดทั้งปี
    ซึ่งก็ได้รับการตอบรับจากลูกค้าเป็นอย่างดี

2) ลักษณะลูกค้าและกลุ่มเป้าหมาย

บริษัทฯ ผลิตและจำหน่ายสินค้าเพลงให้แก่ลูกค้าผ่านช่องทางจำหน่ายของบริษัทฯ ดังข้อ 4.1.3
(3.1)

3) สภาวะการแข่งขัน

ธุรกิจเพลงในปี 2551 หดตัวลง จากพฤติกรรมการฟังเพลงของผู้บริโภคที่เปลี่ยนไป
โดยมีการฟังเพลงจากสื่อดิจิตอลที่แพร่หลายมากขึ้น เช่น การฟังเพลงจากอินเตอร์เน็ต
โทรศัพท์เคลื่อนที่ เครื่องเล่นเอ็มพี 3 ซึ่งสามารถดาวน์โหลดเพลงจากช่องทางอินเตอร์เน็ต
และสำเนาจากแผ่นเอ็มพี 3 ได้ง่าย ส่งผลให้ยอดจำหน่ายซีดีเพลงลดลงอย่างมาก
ผู้ประกอบการจึงปรับกลยุทธ์การดำเนินธุรกิจด้วยการขยายไปยังธุรกิจที่เกี่ยวเนื่อง
และสร้างมูลค่าเพิ่มให้ธุรกิจเพลง อาทิ ธุรกิจดิจิตอล ภาพยนตร์ สื่อโทรทัศน์ วิทยุ สิ่งพิมพ์
และธุรกิจถ่ายทอดกีฬา เป็นต้น โดยในปี 2551 มูลค่าของตลาดธุรกิจเพลงอยู่ที่ประมาณ 5,967
ล้านบาทหรือหดตัวประมาณ 0.8% เมื่อเทียบกับปี 2550 ที่มีมูลค่าของตลาดเท่ากับ 6,016 ล้านบาท

คาดว่าในปี 2552 ธุรกิจจะฟื้นตัวขึ้น จากการปรับตัวให้มีรายได้เสริมจากธุรกิจต่อเนื่องอื่นๆ
โดยเน้นธุรกิจสื่อออกอากาศทางโทรทัศน์ วิทยุ ภาพยนตร์ และธุรกิจดิจิตอล
พร้อมทั้งร่วมมือกับพันธมิตรทางธุรกิจในกลุ่มดังกล่าว
ขณะเดียวกันธุรกิจเพลงก็มีการปรับปรุงคุณภาพของเพลงและศิลปินเพื่อตอบสนองความต้องการของผู้บริโภค
นอกจากนี้ยังมีการสร้างพันธมิตรกับค่ายเพลงต่างประเทศ
เพื่อขยายตลาดเพลงไทยไปยังต่างประเทศ อาทิ จีน ไต้หวัน ญี่ปุ่น และเกาหลีใต้ เป็นต้น
คาดว่ามูลค่าของตลาดธุรกิจเพลงอยู่ที่ประมาณ 6,008 ล้านบาทในปี 2552 ซึ่งจะโตจากปี 2551
ประมาณ 0.7%

หน่วย: ล้านบาท

ที่มา: นาย พิชัย สมส่งสวัสดิ์ ฝ่ายวิจัยธุรกิจ สายงานบริหารความเสี่ยง บมจ. ธนาคารกรุงไทย

ปัจจัยที่ทำให้ธุรกิจเพลงมีการเติบโตได้แก่

-   เป็นสินค้าที่สร้างความบันเทิงให้กับผู้บริโภคได้ทุกเพศ ทุกวัย และทุกอาชีพในราคาไม่สูง
    และสามารถหาซื้อได้สะดวก

-   ความก้าวหน้าทางเทคโนโลยี อาทิ โทรศัพท์เคลื่อนที่ และอินเตอร์เน็ต
    เป็นช่องทางนำเสนอผลงานเพลงให้เข้าถึงผู้ฟังได้ง่ายและสะดวกขึ้น

-   สามารถขยายธุรกิจไปสู่ธุรกิจบันเทิงประเภทอื่นได้ อาทิ ธุรกิจโทรทัศน์ วิทยุ และภาพยนตร์
    เป็นต้น

-   ภาครัฐให้ความสำคัญในการป้องกันและปราบปรามสินค้าละเมิดลิขสิทธิ์อย่างจริงจัง
    และต่อเนื่อง

อย่างไรก็ตาม อุตสาหกรรมเพลงก็ยังคงมีความเสี่ยงอยู่บ้างดังนี้

-   การละเมิดลิขสิทธิ์โดยนำผลงานเพลงไปดัดแปลงเลียนแบบ แล้วนำออกจำหน่ายในราคาถูก
    ยังคงมีอยู่ทั่วไปเป็นจำนวนมาก

-   มีค่าใช้จ่ายในการดำเนินธุรกิจสูง
    โดยเฉพาะอย่างยิ่งการส่งเสริมการขายเพื่อให้สินค้าเป็นที่ยอมรับในตลาด

-   การย้ายสังกัดของศิลปินและทีมงานผลิตที่มีคุณภาพส่งผลกระทบต่อการตลาด

-   พฤติกรรมและความนิยมในการฟังเพลงของผู้บริโภคมีการเปลี่ยนแปลงตลอดเวลา
    ก่อให้เกิดความไม่แน่นอนทางธุรกิจ

ปัจจุบันผู้ประกอบการที่สำคัญในตลาดเพลงไทย ได้แก่ บริษัท จี เอ็ม เอ็ม แกรมมี่ จำกัด (มหาชน)
และบริษัท อาร์ เอส โปรโมชั่น จำกัด (มหาชน)
ขณะที่ตลาดเพลงสากลมีผู้ประกอบการที่มีบทบาทสำคัญ 4 รายได้แก่ Universal, Warner
Music, Sony-BMG และ EMI

สำหรับบริษัทฯ ในฐานะผู้มีประสบการณ์ในการจำหน่ายสินค้าเพื่อความบันเทิงมากว่า 27 ปี
โดยเฉพาะสินค้าประเภทเพลงซึ่งถือเป็นสินค้าชนิดแรกที่บริษัทฯ จัดจำหน่าย
รวมถึงการดำเนินนโยบายจำหน่ายสินค้าเพลงอย่างต่อเนื่องเพื่อตอบสนองความต้องการลูกค้าของบริษัทฯ
ผ่านช่องทางการจัดจำหน่ายที่ปัจจุบันมีอยู่กว่า 236 แห่ง และการจัดจำหน่ายผ่านตัวแทนจำหน่าย
และร้านค้าทั่วไปของเพลงสากลรวมฮิตภายใต้โลโก้ MAXX MUSIC

4.2.4 งานที่ยังไม่ส่งมอบ

- ไม่มี

[1] “ธุรกิจโฮมเอ็นเตอร์เทนเมนท์ขยับอีกรอบ หลายค่ายโดดลุยดีวีดีเต็มสูบ ปี 2546” ,
กรุงเทพธุรกิจ 12 พฤศจิกายน 2545